વાર્તાને સાંકળતા કેટલાક શેર યાદ આવે છે. બરકત વિરાણી બેફામનો શેર છેઃ ગમે તેવા પ્રસંગો દઈ બગાડી નાંખી દુનિયાએ / હતી નહિ તો બહુ સારી જીવનની વાર્તા મારી. કિરીટ ગોસ્વામી વાર્તાની ગતિ વિશે વાત કરે છેઃ બધાંની વારતા આગળ જતાં નોખી ઘણી પડશે / બધાંની વારતાની છો અહીં શરૂઆત સરખી છે. સુરેશ પરમાર ‘સૂર’ કહે છે એમ કોઈની વાર્તામાં આપણું પાત્ર હોય એવી ખેવના સૌને હૈયે છાને ખૂણે રહેવાની - જો લખે તારી કથા કે વારતા / મારો પણ એકાદ ફકરો રાખજે. ઘાયલ સાહેબ વાર્તાની અસીમતાને શબ્દસ્થ કરે છેઃ હૃદય તૂટી ગયું છે પણ હૃદય-ધબકાર બાકી છે / ભલે થઈ વારતા પૂરી પરંતુ સાર બાકી છે.